ביוגרפיה:

מאיה דיקשטיין נולדה בשנת 1988 בריו דה ז’ניירו, ברזיל וחיה כיום בתל אביב. דיקשטיין היא בוגרת המחלקה לקולנוע באוניברסיטת ריו דה ז׳ניירו, ובעלת תואר שני באמנות, מהאקדמיה לאמנות ועיצוב, בצלאל. דיקשטיין הציגה ב-Museum of Modern Art (ריו דה ז'ניירו), Museums Quartier (וינה), Erratum Gallery (מילאנו), Fondazione Antonio Ratti (קומו), Institute for Human Research (אריזונה), גלריית בצלאל (תל אביב), Instituto Tomie Ohtake ( (סאו פאולו), Toride Annex Museum (יפן) ואחרים.

דיקשטיין השתתפה יחד עם אנרי סלה, טסיטה דין והנס אולריך אובריסט (Anri Sala, Tacita Dean and Hans Ulrich Obrist,) בפרסומים של קרן אנטוניו ראטי ושל גלריה *On The Move*. היא גם עבדה עם האמנים טינו סגל (Tino Sehgal) וטונגה (Tunga) והופיעה ביצירותיהם Amber Guests and These Associations בהתאמה.

\*\*\*\*

תערוכת היחיד **מספרי הסיפורים** של האמנית מאיה דיקשטיין עוסקת באוסף ספרות הילדים של מרים רות, אותו לקטה הסופרת במשך כ- 50 שנה מרחבי העולם. האוסף מכיל מעל 3,000 ספרים, מספרי תינוקות ועד ספרות לילד הקורא, שהאיור והעיצוב הם מרכיבים בולטים בהם.

בתערוכה ובתכנית השהות באורנים, פונה דיקשטיין אל ההבט המשלים את הדימוי החזותי בספרות הילדים- למספרי הסיפורים, כטקס פרפורמטיבי שמרכך את המעבר מבהירות היום אל חשכת הליל; ובו מתמקדת דיקשטיין בקול, דרכו מפציע מרחב אינטימי, מדומיין ותודעתי.

במהלך תכנית השהות פנתה מאיה דיקשטיין לסטודנטים ומרצים מקהילת אורנים, בבקשה להשתתף במיצב סאונד שיוצג בתערוכה, וזו לשון הבקשה: לספר לה סיפור (מוכר או אחר בעל משמעות) לפני השינה, שאותו תקליט ותשמע בטרם תירדם. המיצב בתערוכה ישלב בין הסיפורים ששמעה האמנית לבין עיבוד החלומות שחלמה בעקבותיהם, כמוליכי זיכרון פרטי וקולקטיבי.

**התערוכה בהשתתפות:**

אמיר אגא

יובל אלון

ד"ר יעל ארנון

ד"ר מתן בן ארי

פרופ' יעל גילעת

מור גלובין

אופיר הרדוף

אלון זמק

נעה לוצקי

אבי-לי לבנון

טל נאמן

ד"ר מולי פלג

ד"ר ג׳נינה קהן-הורוביץ

מירי רינת

שימי שיידר

למיס שחות